《和仲武苦雨见寄》
宋代·刘弇

君来通川居，朱门荫重屼。近闻值霖雨，匝舍野水淙。

平地忽浩值，顿足疑涉江。猛风利如刀，触纸无完窗。

朝釜鱼头生，飘注旋抆缸。仰收堕案书，俯拾短焰釭。

痴儿临缺湫，往往骇影双。我亦有此患，漏榻绕屋扛。

块如失群鹄，感愤愁眉庞。孤膺纷填噎，更甚两肘撞。

辱君大句投，华旗揭脩杠。直欲却以心，不容苟且降。

森披汉殿戟，缥缈梵天幢。苍惶短兵接，岂暇辄淬鏦。

区区苦吏役，展骥曾非庬。强亦歌巴歈，跛鳖惭骊駹。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。